Document ID: 32007D0489

РЕШЕНИЕ НА КОМИСИЯТА
от 11 юли 2007 година
относно определяне равнището на финансово участие на Общността в разходите, направени в контекста на спешните мерки, предприети за борба с Нюкасълската болест в Дания през 2005 г.
(нотифицирано под номер C(2007) 3315)
(само текстът на датски език е автентичен)
(2007/489/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 3, параграф 3 и член 4, параграф 2 от него,
като има предвид, че:
(1)
През 2005 г. в Дания се появиха огнища на Нюкасълска болест. Появата на това заболяване представлява сериозен риск за добитъка в Общността.
(2)
С цел да се предотврати разпространяването на болестта и да се спомогне за възможно най-скорошното ѝ ликвидиране, Общността следва да поеме част от допустимите разходи, направени от държавите-членки във връзка със спешните мерки за борба с болестта, така както е предвидено в Решение 90/424/ЕИО.
(3)
С Решение 2006/579/ЕО на Комисията от 24 август 2006 г. относно финансовото участие на Общността в ликвидирането на Нюкасълската болест в Дания през 2005 г. (2) бе отпусната финансова помощ в размер на 50 % от допустимите за общностно финансиране разходи, направени във връзка с прилагането на мерки за борба с възникналото огнище.
(4)
В съответствие с това решение финасовото участие на Общността следва да бъде изплатено на база искането, внесено от Дания на 23 октомври 2006 г., и придружаващата документация, посочена в член 7 от Регламент (ЕО) № 349/2005 на Комисията от 28 февруари 2005 г. за определяне правилата за финансиране от Общността на спешни мерки и на кампании за борба с някои болести по животните по силата на Решение 90/424/ЕИО на Съвета (3).
(5)
С оглед на тези съображения понастоящем следва да бъде фиксиран общият размер на финансовото участие на Общността в допустимите разходи, свързани с ликвидирането на Нюкасълската болест в Дания през 2005 г.
(6)
Резултатите от проверките, осъществени от Комисията в съответствие с ветеринарните правила на Общността и условията за предоставяне на общностно финансиране, показват, че не може да бъде признат като допустим пълният размер на заявените разходи.
(7)
Наблюденията, методите за изчисление на допустимите разходи и заключенията на Комисията бяха съобщени на Дания в писмо от 8 март 2007 г.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Съгласно Решение 2006/579/ЕО пълният размер на финансовото участие на Общността в разходите, свързани с ликвидирането на Нюкасълската болест в Дания през 2005 г., се фиксира на 219 385,67 EUR.
Член 2
Адресат на настоящото решение е Кралство Дания.
Съставено в Брюксел на 11 юли 2007 година.

Labels: 2
19
6
18
15